РЕГЛАМЕНТ (ЕО) № 468/2008 НА КОМИСИЯТА
от 28 май 2008 година
за поправка на Регламент (ЕО) № 314/2008 за определяне на фиксирани вносни стойности за определяне на входната цена на някои плодове и зеленчуци
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1182/2007 на Съвета от 26 септември 2007 г. за определяне на специфични правила по отношение на сектора на плодовете и зеленчуците и за изменение на директиви 2001/112/ЕО и 2001/113/ЕО и регламенти (ЕИО) № 827/68, (ЕО) № 2200/96, (ЕО) № 2201/96, (ЕО) № 2826/2000, (ЕО) № 1782/2003 и (ЕО) № 318/2006, и за отмяна на Регламент (ЕО) № 2202/96 (1),
като взе предвид Регламент (ЕО) № 1580/2007 на Комисията от 21 декември 2007 г. за определяне на правила за прилагане на регламенти (ЕО) № 2200/96, (ЕО) № 2201/96 и (ЕО) № 1182/2007 на Съвета в сектора на плодовете и зеленчуците (2), и по-специално член 138, параграф 1 от него,
като има предвид, че:
(1)
При проверка бе установено, че е допусната грешка в приложението към Регламент (ЕО) № 314/2008 на Комисията (3).
(2)
Регламент (ЕО) № 314/2008 следва да бъде съответно изменен.
(3)
В член 138, параграф 3 от Регламент (ЕО) № 1580/2007 се предвижда, че когато за даден продукт не е в сила никаква фиксирана вносна стойност за определен произход, се прилага средноаритметичната стойност на фиксираните вносни стойности.
(4)
Прилагането на поправената фиксирана вносна стойност трябва да бъде поискано от заинтересованото лице, за да се избегне възможността това лице да понесе неблагоприятни последици със задна дата,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 314/2008 се изменя в съответствие с приложението към настоящия регламент.
Член 2
При поискване от заинтересованото лице митническото бюро, в което е направено осчетоводяването, извършва частично възстановяване на митата за продукти с произход от засегнатите трети страни и допуснати за свободно обращение през периода от 5 април 2008 г. до 7 април 2008 г.
Исканията за възстановяване трябва да бъдат внесени най-късно в последния ден от третия месец следващ месеца на влизане в сила на настоящия регламент, придружени от декларацията за допускане за свободно обращение за съответния внос.
Член 3
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 май 2008 година.